Petijs Milss

Patriks Semijs Milss (; dzimis  Kanberā) ir Austrālijas basketbolists, spēlē saspēles vadītāja pozīcijā. Austrālijas basketbola izlases dalībnieks. 2025. gadā pārstāv Nacionālās basketbola asociācijas (NBA) klubu Losandželosas "Clippers". Viņš ir 2014. gada NBA čempions Sanantonio "Spurs" sastāvā. Ar Austrālijas izlasi ieguvis bronzas medaļu 2020. gada olimpiskajās spēlēs.

P. Milss dzimis Austrālijas galvaspilsētā Kanberā. Viņa tēvs cēlies no Torresa šauruma salu pirmiedzīvotājiem, bet mātei ir Austrālijas aborigēnu izcelsme (viņa pieder pie "nozagtās paaudzes"). Skolas laikā līdztekus basketbolam P. Milss augstā līmenī spēlēja arī austrāliešu futbolu.

 Karjera 
No 2007. līdz 2009. gadam pārstāvēja NCAA koledžu Saint Mary's Kalifornijā. 2009. gada NBA draftā viņu Portlendas "Trail Blazers" izraudzījās ar kopējo 55. kārtas numuru otrajā kārtā. "Trail Blazers" sastāvā debitēja NBA, taču NBA lokauta laikā spēlēja Austrālijā, pārstāvot Melburnas "Tigers". Pēc tam spēlēja Ķīnā, Siņdzjanas "Flying Tigers".

2012. gada martā P. Milss kļuva par Sanantonio "Spurs" spēlētāju. Kluba sastāvā sasniedza 2014. gada finālsēriju, kurā tika pārspēta Maiami "Heat", tādējādi kļūstot par NBA čempioniem. "Spurs" sastāvā nospēlējis 10 sezonas, tās visas bijis komandas rezerves saspēles vadītājs, lielākoties laukumā mainot Toniju Pārkeru. Karjeras rezultatīvāko spēli aizvadījis 2012. gada 26. aprīlī, gūstot 34 punktus (kopā ar 12 rezultatīvām piespēlēm tas bija arī viņa pirmais double-double) uzvarā pār Goldensteitas "Warriors" (107—101).

2021. gada augustā P. Milss kā brīvas aģents noslēdza līgumu ar vienu no NBA Austrumu konferences labākajām komandām Bruklinas "Nets". 25. decembrī viņš atkārtoja karjeras rezultativitātes rekordu, iemetot 34 punktus uzvarā pār Losandželosas "Lakers" (122—115).

2023. gada 6. jūlijā P. Milss tika aizmainīts uz Hjūstonas "Rockets", bet divas dienas vēlāk viņu piecu komandu maiņas darījumā aizmainīja tālāk uz Oklahomasitijas "Thunder", bet vēl četras dienas vēlāk viņš nonāca Atlantas "Hawks" maiņas darījumā pret Taitai Vašingtonu, Rūdiju Geju un Usmanu Garubu un nākotnes drafta izvēli.

2024. gada 6. martā P. Milss parakstīja līgumu ar Maiami "Heat", kas bija spēkā līdz sezonas beigām. 2024. gada augustā viņš parakstīja viena gada līgumu ar citu NBA klubu Jūtas "Jazz", bet 2025. gada 1. februārī viņu kopā ar Drū Jūbenksu aizmainīja uz Losandželosas "Clippers" pret Mo Bambu, P. J. Takeru, nākotnes otrās kārtas drafta izvēli un naudas kompensāciju.

 Nacionālā izlase 
Austrālijas basketbola izlases sastāvā trīs reizes uzvarējis Okeānijas čempionātā (2007, 2013, 2015). Piedalījies četrās olimpiskajās spēlēs (, , , ). 2012. gada Londonas olimpiskajās spēlēs P. Milss bija visa turnīra rezultatīvākais spēlētājs ar 21,2 punktiem vidēji spēlē (apsteidzot Kevinu Durantu no ASV izlases), bet Austrālijas izlase turnīru pabeidza 4. vietā. Šo pašu vietu kopā ar Austrālijas izlasi izcīnīja arī 2016. gada olimpiskajās spēlēs. Komandas līderis viņš bija arī 2020. gada olimpiādē, kas notika 2021. gada augustā Tokijā, kurā Austrālijas izlase pirmo reizi vēsturē izcīnīja olimpiskās medaļas, spēlē par bronzas medaļām pārspējot Slovēniju. P. Milss bija ne vien komandas kapteinis, bet arī komandas labākais spēlētājs. Izšķirošajā spēlē par bronzas medaļu viņš guva 42 punktus.

2020. gada vasaras olimpiskajās spēlēs P. Milss bija viens no Austrālijas delegācijas karognesējiem olimpisko spēļu atklāšanas ceremonijā.

 Atsauces 

 Ārējās saites 

Kategorija:1988. gadā dzimušie
Kategorija:Austrālijas galvaspilsētas teritorijā dzimušie
Kategorija:Austrālijas basketbolisti
Kategorija:Saspēles vadītāji
Kategorija:Portlendas "Trail Blazers"
Kategorija:Sanantonio "Spurs" spēlētāji
Kategorija:Bruklinas "Nets" spēlētāji
Kategorija:Atlantas "Hawks" spēlētāji
Kategorija:Maiami "Heat" spēlētāji
Kategorija:Jūtas "Jazz" spēlētāji
Kategorija:Losandželosas "Clippers" spēlētāji
Kategorija:NBA čempioni
Kategorija:2008. gada vasaras olimpisko spēļu dalībnieki
Kategorija:2012. gada vasaras olimpisko spēļu dalībnieki
Kategorija:2016. gada vasaras olimpisko spēļu dalībnieki
Kategorija:2020. gada vasaras olimpisko spēļu dalībnieki
Kategorija:Olimpiskie bronzas medaļnieki basketbolā
Kategorija:2024. gada vasaras olimpisko spēļu dalībnieki
Kategorija:Austrālijas olimpiskie bronzas medaļnieki